Ses rooi kaarte wrang rekord vir SA klubrugbyDie ses rooi kaarte en `n gele wat Saterdag in `n klubwedstryd in Pretoria uitgedeel is, is `n wrang rekord vir SA klubrugby. Eddie Grieb, statistikus van die SA Rugbyunie (Saru) en mede-redakteur van die SA Rugbyjaarboek, sê daar is nie regtig rekords hiervoor nie. “As daar was, sou `n mens tussen eersterangse rugby en nie-eersterangse rugby onderskei. Klubrugby val onder laasgenoemde soort. Dit sal gewis `n klubrekord wees.” Die kaarte is uitgedeel in `n wedstryd tussen die tweede spanne van Pretoria Polisie en Dragons in die Noorderbonde se Assupolreeks. ♦Op hoër vlak is daar twee gevalle waar drie rooi kaarte in `n wedstryd in Suid-Afrika uitgedeel is. Dit is die meeste nog. In die berugte Wêreldbekertoets tussen Suid-Afrika en Kanada in 1995 in Port Elizabeth het James Dalton (Suid-Afrika), Gareth Rees en Rob Snow (Kanada) rooi kaarte gekry. Verlede jaar in die wedstryd tussen die Sharks en die Chiefs in Durban, het Bismarck du Plessis, Frans Steyn (Sharks) en Hika Elliott (Chiefs) rooi kaarte gekry.